คาดตลาดเสื้อผ้าผู้ชายโต 10%
ไอ.ซี.ซี.มั่นใจตลาดแฟชั่นเสื้อผ้าชายปีนี้ โต 10%&nbsp; ปั้นเสื้อผ้าแบรนด์ใหม่ คูล เมโทรโพลิส&nbsp; หวังลุยตลาดไทย-อาเซียน
4 มี.ค. 2553

ไอ.ซี.ซี.มั่นใจตลาดแฟชั่นเสื้อผ้าชายปีนี้ โต 10%  ปั้นเสื้อผ้าแบรนด์ใหม่ คูล เมโทรโพลิส  หวังลุยตลาดไทย-อาเซียน 
นายสมพล ชัยสิริโรจน์ กรรมการ บริษัท ไอ.ซี.ซี.อินเตอร์เนชั่นแนล และผู้อำนวยการผลิตภัณฑ์คูล เมโทรโพลิส  เปิดเผยว่าตลาดเสื้อผ้าแฟชั่นสำหรับผู้ชายปีนี้มีแนวโน้มการเติบโตที่ดี คาดว่าปีนี้จะเติบโต ไม่ต่ำกว่า 10% จากปีก่อนที่ตลาดเติบโตเพียง 3-5%  มีมูลค่า 1.4 หมื่นล้านบาท  เนื่องจากปีก่อนได้รับผลกระทบจากวิกฤตเศรษฐกิจซึ่งกระทบความมั่นใจผู้บริโภค
ล่าสุด บริษัทฯได้เปิดตัวเสื้อผ้าชายแบรนด์ใหม่  คูล เมโทรโพลิส  อย่างเป็นทางการ หลังจากได้เริ่มทดสอบตลาดมานาน 1 ปีครึ่ง  เจาะกลุ่มผู้ชายวัยทำงานอายุต่ำกว่า 30 ปี  รวมไปถึงกลุ่มผู้ใหญ่ที่รักการแต่งตัวสไตล์วัยรุ่น  ปัจจุบันสินค้าดังกล่าวมีวางจำหน่ายแล้ว 15 แห่ง ในรูปแบบช้อปอินช้อป ในศูนย์การค้าเดอะมอลล์ สยามพารากอน โรบินสัน และอยู่ระหว่างเจรจาเพื่อเปิดขายที่ เซ็นทรัล โดยมีแผนจะเปิดเพิ่มอีก 10 แห่ง ในปีนี้ ตั้งเป้ายอดขายแบรนด์ คูล เมโทรโพลิส ไว้ 20-30 ล้านบาทในปีแรก  และคาดว่าจะมียอดขายถึง 500 ล้านบาท ในอีก 5 ปีข้างหน้า